OPINIE Cine-i mai dă înapoi 9 luni Simonei? Să plătească ITIA și Mouratoglou! Caramavrov se arată indignat de micimea unui așa-zis mare antrenor
Am scris despre lipsa de bărbăție a lui Patrick Mouratouglu, ultimul antrenor al Simonei, la câteva zile după aflarea veștii că sportiva noastră a fost prinsă dopată.
Francezul a postat un mesaj de complezență, dar nu-și asumat atunci responsabilitatea, de parcă nu el și echipa lui s-ar fii ocupat de programul de pregătire și de nutriție al româncei.
Mouratoglou și-a recunoscut apoi vina după un an și ceva, pe 3 noiembrie 2023! Deci el este responsabil și pentru cele 8 luni în plus pe care Simona le-a stat pe bară, pentru că, dacă ar fi pledat vinovat și la judecata ITIA, poate că alta ar fi fost decizia acestei Agenții.
Bineînțeles că sunt supoziții, nu știm exact care ar fi fost pedeapsa la prima instanță chiar cu un Mouratoglou lipsit de lașitate, dar vi se pare normal ca acest francez îngâmfat să stea ascuns un an și abia apoi să spună ce ar fi trebuit să spună de la început?
ITIA și Mouratoglou i-au distrus cariera!
În fine, acum, după aflarea veștii că Simonei Halep i-a fost redusă suspendarea de la 48 de luni la numai 9, mă întreb cine o reabilitează pe Simona pentru cele 8 luni pe care le-a ispășit în plus, pentru că ea nu joacă de 17 luni, din octombrie 2022! Așadar, ITIA a greșit cu 31 de luni, poate indusă în eroare și de tăcerea lui Mouratoglou. Toată vina a căzut atunci asupra Simonei, deși ea a considerat că un asemenea staff, condus de un asemenea nume, ar trebui să verifice fiecare amănunt, fiecare picătură de supliment pe care îl primea.
Practic, ITIA și Mouratoglu i-au distrus cariera. Sincer, mă așteptam în 2022, înainte de aflarea acestei vești cumplite, care umbrea performanțele de până atunci, ca Simona noastră să mai câștige un Grand Slam în 2023. Cine îi plătește acum daune Simonei? ITIA? Mouratoglou? Chiar și cu daune plătite, nimic nu-i poate șterge momentele cumplite prin care a trecut, nimic nu-i mai poate aduce înapoi turneele la care ar fi putut participa și, implicit, nici banii pe care-i putea câștiga.
În mod normal, Simona Halep ar trebui să dea în judecată ITIA și separat pe Mouratoglou, cerându-le daune morale și materiale. Până atunci, eu abia aștept să o văd pe Simona noastră din nou pe terenul de tenis și, de ce nu, luptând pentru o medalie la Jocurile Olimpice din acest an!
Urmăriți SPORT.RO și pe Google News